Radošovský, Marián, poslanec NR SR (2015-03-20):
Ďakujem pekne. Vážená pani predsedajúca, pán predkladateľ, pán spravodajca, kolegyne, kolegovia, je zaujímavé, ako sa od roku 1990 vyvíja spravovanie a nechcem to nazvať, ako demokracia na Slovensku, lebo niekedy mám pocit, že demokracie už máme na Slovensku príliš a že sme vlastne prekročili istú medzu, čomu sa dá ešte hovoriť demokracia. Ale všetky tieto spoločné závady, ktoré vnímame a ktoré vlastne je taký istý posun hraníc, permanentný posun hraníc možného, vlastne je o výbave ľudí, o tom, kto vlastne spravuje ako poslanec alebo ako primátor, starosta obce a mestá a o tom, čo si vlastne dovolí. Lebo ponímanie, že čo nie je zakázané, je dovolené, vlastne opantáva potom konanie takýchto ľudí. A žiaľ, namiesto vylepšovania sa situácia zhoršuje. Zhoršuje sa aj tým, že okrem straníckych reprezentantov, ktorí kandidujú na takéto posty, prichádza aj skupina nestraníkov, ktorí hovoria, že všetci straníci konajú zle a sú viazaní a tak ďalej, a tak ďalej a ukazuje sa, že ani táto cesta nie je správnym vykročením a nie je dobrým vykročením a nezaručuje, že sa nebudú dopúšťať ľudia v samosprávach a vôbec, všelikadiaľ, kde sa vôbec môžu dostať, že sa nebudú dopúšťať nezákonností, prečinov a nedisciplinovanosti. Vždy je to o výbave, vždy je to o tom, čo sú ľudia schopní a myslím v tom teraz, v tej rovine toho zlého, čo sú schopní urobiť. Samozrejme, že vždy takíto ľudia potrebujú okolo seba aj pomáhačov, pretože mnohokrát sú to ľudia, ktorí sú nezdatní a nevedia spravovať a preto potrebujú okolo seba „odborníkov“, ja tomu hovorím nohsledov, dalo by sa ešte aj inak povedať, ale to už sa dá len pri pive a títo ľudia potom následne to, čo tu kolega hovoril v úvodnom slove, potom musia dostať tú svoju dávku, tú svoju odmenu za nohsledstvo, ale bez ohľadu na to, že čo sa deje s obecným alebo mestským rozpočtom, bez ohľadu na to, že už nemá mandát na takéto úkony, bez ohľadu na to, že jednoducho mnohokrát je kasa zadlžená zlými rozhodnutiami, zlými krokmi, a preto dochádza práve k výmenám na postoch primátorov a starostov. Áno, niekedy sa nedajú veci poriešiť zmenami zákonov alebo novými zákonmi, že stačilo by obyčajné desatoro a niekedy prehnúť cez koleno, vyprášiť a poslať preč. Keďže to takto nejde, pretože to je zakázané, už jednoducho rešpektovať desatoro je nemoderné, tak potom sa musia riešiť veci legislatívnymi úpravami, množia sa zákony, ktoré aj tak sa nedodržiavajú. Táto naša novela, tento, toto predloženie takéhoto, úpravy funkčnosti a obmedzenia kompetencií a vôbec, možnosti a podpisovania, vlastne vyplynulo z toho, čo som doteraz povedal, že z takéhoto pokusu počínania odplatiť sa ľuďom, ktorí mi pomáhali pri lotrovstvách a samozrejme zaviazať sa firmám alebo podobným spriazneným dušiam ešte na ďalšie obdobie, aby mohli čerpať z obecných alebo mestských rozpočtov na tzv. zazmluvnené vzťahy. Čiže snažíme sa to takýmto spôsobom vyjadriť a predložiť. Neviem, či získame podporu, pretože tí, ktorých sa to týka, majú aj svojich teda priateľov a majú ich aj tu, aj v tomto parlamente, čiže ja by som rád, aby sa takéto niečo ustanovilo a aby sme jednoducho obmedzili, keď nevieme inak obmedziť činnosť starostov po volebnom neúspechu, to znamená od dňa, alebo po dni volieb, aby sme aspoň takýmto spôsobom veci uregulovali. Ďakujem pekne. (Potlesk.)